b'\n_START_ARTICLE_\nLittle Barrier Island\n_START_SECTION_\nHistoria\n_START_PARAGRAPH_\nSaarella on ollut maoriasutusta arviolta vuosilta 1350-1650._NEWLINE_Saari julistettiin kokonaisuudessaan Uuden-Seelannin ensimm\xc3\xa4iseksi luonnonsuojelualueeksi vuonna 1895.\n_START_SECTION_\nMaantiede\n_START_PARAGRAPH_\nSaari sijaitsee 18 kilometrin p\xc3\xa4\xc3\xa4ss\xc3\xa4 Great Barrier Islandista, 80 kilometrin p\xc3\xa4\xc3\xa4ss\xc3\xa4 p\xc3\xa4\xc3\xa4kaupunki Aucklandista._NEWLINE_Saari on ympyr\xc3\xa4n muotoinen ja sen pinta-ala on noin 30,83 km\xc2\xb2. Korkein kohta on Mount Hauturu 722 metri\xc3\xa4 merenpinnasta. Saari on vulkaanista alkuper\xc3\xa4\xc3\xa4, ja koostuu jyrkist\xc3\xa4 kukkuloista ja m\xc3\xa4ist\xc3\xa4 lukuun ottamatta lounaisosaa, jossa on 0,27 km\xc2\xb2:n kokoinen, Te Maraeroaksi kutsuttu, tasainen alue.\n_START_SECTION_\nLuonto\n_START_PARAGRAPH_\nNoin kolmasosa saaren metsist\xc3\xa4 kaadettiin karjan laidunmaaksi ennen luonnonsuojelualueeksi julistamista, mutta metsist\xc3\xb6 on suojelun j\xc3\xa4lkeen uudistunut l\xc3\xa4hes entiseen tilaansa. Saari on nyky\xc3\xa4\xc3\xa4n l\xc3\xa4hes vapaa vieraslajien aiheuttamasta kadosta metsille, ja saarella kasvaa yli 400 alkuper\xc3\xa4islajistoon kuuluvaa kasvia. Toisaalta saarella kasvaa noin 150 eri vieraslajikasvia, joista p\xc3\xa4\xc3\xa4osa painottuu alueille, joilla on ihmisten toimintaa._NEWLINE_Saarelta poistettiin villein\xc3\xa4 el\xc3\xa4neet kissat vuonna 1980 ja polynesianrotat vuonna 2004, mik\xc3\xa4 on edesauttanut useiden alkuper\xc3\xa4islajien lukum\xc3\xa4\xc3\xa4r\xc3\xa4n kasvamista, muun muassa wetojen sek\xc3\xa4 eri lintulajien m\xc3\xa4\xc3\xa4r\xc3\xa4 on k\xc3\xa4\xc3\xa4ntynyt kasvuun. Saari toimii my\xc3\xb6s eritt\xc3\xa4in uhanalaisten kakapojen suojelukohteena.'